मुजफ्फरपुर. सदर अस्पताल में मंगलवार देर रात मानवता को शर्मसार करने वाली एक घटना घटी। आईसीयू में मझौलिया रोड की एक महिला की मौत हो गई। उसके शव को ले जाने के लिए परिजनों ने अस्पताल प्रबंधन से एंबुलेंस देने का अनुरोध किया, लेकिन किसी ने एक न सुनी। इसके बाद परिजन महिला के शव को अपने कंधे पर ही लादकर घर ले गए।
18 फरवरी से मझौलिया रोड की सुमित्रा देवी इलाज के लिए सदर अस्पताल में भर्ती थी। सोमवार शाम उसकी तबीयत और गंभीर होने पर उसे आईसीयू में भर्ती किया गया। इलाज के दौरान मंगलवार रात 11 बजे सुमित्रा देवी की मौत हो गई। इसके बाद उसके परिजनों ने शव को घर ले जाने के लिए एंबुलेंस देने का अनुरोध अस्पताल प्रबंधन से किया लेकिन प्रबंधन और कोई भी चिकित्सक ने उनकी बात नहीं सुनी। इसके बाद चार-पांच लोग मिलकर महिला के शव को अपने कंधे पर रखकर घर ले गए। इस बारे में सिविल सर्जन डॉ. ललिता सिंह ने कहा कि घटना की जानकारी उन्हें नहीं है। बुधवार को वह जांच करेंगी और दोषियों पर कार्रवाई करेंगी।
ओडिशा में हुई थी ऐसी ही शर्मनाक घटना
बता दें कि कुछ महीने पहले ओडिशा के पिछड़े जिले कालाहांडी में एक आदिवासी को अपनी पत्नी के शव को अपने कंधे पर लेकर करीब 10 किलोमीटर तक चलना पड़ा था। उसे अस्पताल से शव को घर तक ले जाने के लिए कोई वाहन नहीं मिल सका था। 42 वर्षीय महिला की भवानीपटना में जिला मुख्यालय अस्पताल में टीबी से मौत हो गई थी। वहीं, ओडिशा में बालासोर के सोरो इलाके में ट्रेन की चपेट में आने से 76 साल की वृद्धा की मौत हो गई थी। लाश को पोस्टमॉर्टम के लिए 30 किलोमीटर दूर बालासोर ट्रेन से ले जाना था और एंबुलेंस की व्यवस्था नहीं थी। ऑटो का खर्चा भी कर्मचारियों को महंगा लग रहा था इसलिए उन्होंने लाश की हड्डियां तोड़ीं, पोटली बनाई और उसको बांस में बांधकर रेलवे स्टेशन ले गए।
hin_Deva hin_Deva hin_Deva hin_Deva